ביסוס תביעת רשלנות רפואית בגין הולדה בעוולה (אי מתן הסבר על מחלה או מום בעובר בעת ההריון) מחייבת צירוף חוות דעת רפואיות של מומחים רפואיים.
בשלב ראשון עורך הדין שמטפל בתביעה יאסוף את מלוא התיעוד הרפואי ממעקב ההריון ויפנה להתייעצות עם מומחה רפואי בתחום המיילדות והגנטיקה להערכה אם היתה רשלנות בהריון שמנעה את קבלת האבחנה של מחלת דושן בתחילת חודשי ההריון.
בחינה זו של התיעוד בידי המומחה הרפואי כרוכה בתשלום של כ-3,000 ₪ למומחה הרפואי. אם יתברר שאכן היתה התרשלות יהיה צורך בקבלת חוות דעת רפואית מלאה של המומחה הרפואי בתחום הגינקולוגיה והגנטיקה וכן חוות דעת של נוירולוג ילדים לעניין שיעור הנכות.
עלויות חוות הדעת משתנות ממומחה רפואי אחד למשנהו אך אינן מבוטלות ויכולות להגיע לעשרות אלפי שקלים.
חשוב להדגיש, גם במקרה בו יש להורים קשיים כלכליים והם אינם יכולים לממן חוות דעת רפואיות יקרות ניתן עדיין לפתור את הקושי הזה באמצעות חברות אשר עוסקות במימון הליכים משפטיים. המדובר בפתרון חוקי, לגיטימי ומוצלח למימון עלויות חוות הדעת כאשר ההחזר של העלויות בתוספת ריבית נעשה בתום הליך התביעה עם קבלת הפיצויים.